《中宫诗二首 其二》
魏晋·成公绥

天地不独立，造化由阴阳。乾坤垂覆载，日月曜重光。

治国先家道，立教起闺房。二妃济有虞，三母隆周王。

涂山兴大禹，有莘佐成汤。齐晋霸诸侯，皆赖姬与姜。

关雎思贤妃，此言安可忘。

作者简介：（231—273）西晋初东郡白马人，字子安。少有俊才，博涉经传。性寡欲，不营资产。雅善音律，词赋甚丽。张华叹为绝伦，荐之太常，征博士，累迁中书郎。每与华受诏并为诗赋，又与贾充等参定《晋律》。所作《天地赋》、《啸赋》，皆为传世名篇。有集已佚，明人辑有《成公子安集》。